پطوليمايوس لموري

پطوليمايوس لموري ؤلا پطوليمايوس لموريطاني (مات ف 40 ميلادية) كان ولد لماليك يوبا تّاني ؤ لماليك لّخراني ديال مملكة موريطانية، ؤ لّخراني من سّلالة لپطليمية. جدّاتو من مّو، كليوپاطرا سيليني، هيّا كليوپاطرا سّابعة لماليكة لمصرية لمشهورة، ؤ جدّو من مّو هوّا لجينيرال رّوماني ماركوس أنطونيوس. پطوليمايوس ب هادشي كانو عندو ؤصول أمازيغية، رومانية، ؤ يونانية. ؤ كانت عندو علاقة قرابة تا معا بزاف د لأباطيرا ؤ شّخصيات سّياسية رّومانية، بحال يوليوس قيصر، كاليݣولا ؤ نيرو.

 حياتو 
پطوليمايوس ف لغالب تزاد ف قيصرية (دابا شرشال ف دزاير). واليديه سيفطوه ل روما باش يتربّا فيها، ؤ ياخد تعليم روماني. مابين 19 ؤ 21 ميلادية رجع ل موريطانية، ؤ تقاسم لحكم معا بّاه يوبا، لي مات ف 23 ميلادية، باش يولي پطوليمايوس ماليك كليان د روما. پطوليمايوس عاون روما باش يقضي على تورات أمازيغية، بحال تّورة د تاكفاريناس لي بدات ف 17 ميلادية ؤ تسالات ب نتيصار د رّومان ف عام 24، وخا كانو خسائر بزاف من لأطراف بجوج. على هاد لولاء لي بيّنو ل روما، پطوليمايوس تّعتابر صديق و حليف، ؤ مجلس شّيوخ رّوماني أكّد لمنصب ديالو كا ماليك د موريطانية ؤ عطاه صولجان د لعاج و طوݣا مطرّزة ب دّهب كا جايزة رمزية.
تصغير|تصويرة ديال تّمتال د لماليك پطوليمايوس لموري من لمتحف د تّاريخ ؤ لحضارات ف رّباط
پطوليمايوس كان كيزور مدينة لإسكندرية ف مصر ف شلا مناسبات. تجوج ب أميرة سورية سميتها يوليا ؤرانيا، لي كانت من عائلة ملكية ديال إيميصا (دابا حمص ف سوريا)، ؤ ولدو بنت لي هيّا دروسيلا صّغيرة، لي تزادت ف ؤلا مورا عام 38 ميلادية. ف عام 40، عرض عليه لإمبراطور كاليݣولا لي كيجيه من جيهت مّو، باش يجي ل روما، ؤ پطوليمايوس لبّا دّعوة. كيتݣال بلي پطوليمايوس دخل ل لومفيطياطر لي كان غايتدار فيه عرض ديال لݣلادياطورات (مدابزة تال لموت مابين عبيد مدرّبين) ب لبسة قوقية لي عجبات لحاضرين. كاليݣولا غار منو، ؤ يقدر يكون هادا هوّا سّباب علاش أمر ب لقتل ديالو. لقتيلة ديالو غادي تشعل تورات ف مملكة موريطانية، أشهر وحدة هيّا تورة إديمون. من بعد ما خمادت تّورة ف 44 ميلادية، لإمبراطور كلاوديوس أمر ب تقسيم موريطانية ل جوج أقاليم هوما موريطانية طّنجية (شمال لمغريب) ؤ موريطانية لقيصرية (شمال غرب دزاير).

 مصادر 

تصنيف:موريطانية
تصنيف:وفيات 40
تصنيف:زيادة 9 قبل لميلاد
تصنيف:ملوك د موريطانية
تصنيف:مقالات فيها مصدر و 3000 بايت
تصنيف:أمازيغ د لقرن 1 قبل لميلاد